b'\n_START_ARTICLE_\nPlastifikatorius\n_START_PARAGRAPH_\nPlastifikatoriai (angl. Plasticizers) \xe2\x80\x93 priedai, kurie dedami \xc4\xaf polimerines med\xc5\xbeiagas, siekiant pakeisti j\xc5\xb3 fizines savybes: suteikti ar padidinti elastingum\xc4\x85 arba plasti\xc5\xa1kum\xc4\x85 perdirbimo ir eksploatacijos metu. Plastifikatoriai palengvina ingredient\xc5\xb3 dispersij\xc4\x85, suma\xc5\xbeina mi\xc5\xa1ini\xc5\xb3 apdorojimo temperat\xc5\xabr\xc4\x85, padidina atsparum\xc4\x85 \xc5\xa1al\xc4\x8diui, ta\xc4\x8diau j\xc5\xb3 atsparum\xc4\x85 \xc5\xa1ilumai kartais blogina. Kai kurie plastifikatoriai gali padidinti polimer\xc5\xb3 atsparum\xc4\x85 ugnies, \xc5\xa1viesos, kar\xc5\xa1\xc4\x8dio poveikiui._NEWLINE_Bendrieji reikalavimai plastifikatoriams: geras suderinamumas su polimeru, ma\xc5\xbeas lakumas, kvapo nebuvimas, cheminis inerti\xc5\xa1kumas, atsparumas ekstrakcijai i\xc5\xa1 polimer\xc5\xb3 skystoje terp\xc4\x97je, pavyzd\xc5\xbeiui, aliejais, valikliais.\n_START_SECTION_\nNaudojami plastifikatoriai\n_START_PARAGRAPH_\nLabiausiai paplit\xc4\x99 plastifikatoriai: esteriai, tokie kaip dioktilftalatas (naudojamas PVC dervos apdirbime, da\xc5\xbeams gaminti), dibutilftalatas (kaip celiulioz\xc4\x97s dervos plastifikatorius ir polivinilchloridas, kaip kau\xc4\x8diuko plastifikatorius), dibutilsebacinatas (klij\xc5\xb3 dispersijose), diizobutiftalatas, adipino, trimelito, ftalio, ortofosforo r\xc5\xabg\xc5\xa1\xc4\x8di\xc5\xb3 esteriai. Taip pat naudojamos mineralin\xc4\x97s ir ned\xc5\xbei\xc5\xabvan\xc4\x8dios augalin\xc4\x97s alyvos, epoksiduoti soj\xc5\xb3 aliejai, chlorinti parafinai ir kt.\n_START_SECTION_\nTaikymas\n_START_PARAGRAPH_\nDid\xc5\xbeiausias plastifikatori\xc5\xb3 naudotojas\xc2\xa0\xe2\x80\x93 plastmasini\xc5\xb3 gamini\xc5\xb3 pramon\xc4\x97. Plastik\xc5\xb3 priedai da\xc5\xbeniausiai yra ftalato esteriai polivinilchlorido gamyboje. PVC gaminiai tampa lankstesni ir ilgaam\xc5\xbeiai. Dauguma \xc5\xa1i\xc5\xb3 pried\xc5\xb3 naudojama pl\xc4\x97veli\xc5\xb3, kabeli\xc5\xb3 gamyboje._NEWLINE_Plastifikatoriai\xc2\xa0\xe2\x80\x93 pavir\xc5\xa1iaus aktyvios med\xc5\xbeiagos\xc2\xa0\xe2\x80\x93 pla\xc4\x8diai naudojami cementiniuose mi\xc5\xa1iniuose ir betono skiediniuose. J\xc5\xb3 \xc4\xafdedama iki 0,15\xe2\x80\x930,3% ri\xc5\xa1iklio mas\xc4\x97s, kad b\xc5\xabt\xc5\xb3 lengviau formuoti ir suma\xc5\xbeinti vandens kiek\xc4\xaf. Tai pagerina daugum\xc4\x85 sukietinto mi\xc5\xa1inio savybi\xc5\xb3, taip pat suma\xc5\xbeina cemento ir elektros energijos suvartojim\xc4\x85 tankinant beton\xc4\x85 (savaime pasiskleid\xc5\xbeiantys ir i\xc5\xa1silyginantys grind\xc5\xb3 mi\xc5\xa1iniai)._NEWLINE_Mink\xc5\xa1tikliai\xc2\xa0\xe2\x80\x93 gumos pramonei priimtin\xc5\xb3 plastifikatori\xc5\xb3 pavadinimas. Jie palengvina kau\xc4\x8diuko apdorojim\xc4\x85, suma\xc5\xbeina gumos jungini\xc5\xb3 takumo temperat\xc5\xabr\xc4\x85, ta\xc4\x8diau nekei\xc4\x8dia vulkanizatori\xc5\xb3 atsparumo \xc5\xa1al\xc4\x8diui. Mink\xc5\xa1tikliai yra, pavyzd\xc5\xbeiui, parafino\xe2\x80\x93naften\xc5\xb3 ir aromatin\xc4\x97s naftos alyvos, kanifolijos, kumarono\xe2\x80\x93indeno ir naftos polimer\xc5\xb3 dervos, augalini\xc5\xb3 aliej\xc5\xb3 reakcijos su siera produktai, naftos bitumai. Mink\xc5\xa1tikliams taikomi reikalavimai yra tokie patys kaip ir plastifikatoriuose.'